
Tunakaribia kuingia kumi la mwisho, kumi ambalo ndani yake 
kuna usiku unaojulikana kama ni: Laylatul-Qadr. Ibaada 
yoyote itakayotendwa usiku huo, ni bora kuliko ibaada ya 
miezi elfu. 


Anasema Allaah (Subhaanahu wa Ta'aalaa): 

Hakika Sisi Tumeiteremsha (Qur-aan) katika Laylatil-Qadr 
(usiku wa cheo). Na nini kitakachokujulisha ni nini huo (usiku 
wa) Laylatul-Qadr? (Usiku wa) Laylatul-Qadr ni (usiku) mbora 
kuliko miezi elfu. Wanateremka humo Malaika na Ruwh 
(Jibriyl) kwa idhini ya Mola wao kwa kila amri (jambo). (Usiku 
huo ni) Amani mpaka kuchomoza Alfajiri (Al-Qadr: 1-5) 


Hadiyth mbali mbali zimethibiti kuhusu fadhila za usiku huu 
mtukufu na pia hali ya Mtume (Swalla Allaahu 'alayhi wa 
aalihi wa sallam) ilivyokuwa masiku kumi ya mwisho ya 
Ramadhaan. 

Hesabu ya thawabu za usiku huo ni kama ifuatavyo: 

Miezi elfu ni sawa na miaka themanini na tatu na miezi 
mitatu takriban. (1000 + 12 = 83.3) 

Utakapokuwa umo katika ibaada usiku huo wa Laylatul-Qadr, 
basi utaandikiwa thawabu za miaka 83! Juu ya hivyo, ibaada 
ya usiku huo ni bora zaidi kuliko ibaada ya miaka themanini 
na tatu. 


Mazingatio kuhusu Laylatul-Qadr: 


Mwenye kukosa Laylatul-Qadr atakula hasara kwa dalili ya 
Hadiyth ifuatayo: 

Kutoka kwa Abu Huraryah (Radhiya Allaahu 'anhu) kwamba 

ilipofika Ramadhaan, Mtume (Swalla Allaahu 'alayhi wa 
sallam) amesema: ((Umekujieni mwezi wa Ramadhaan, ni 
mwezi wa Baraka. Imefanywa Swawm kwenu kuwa ni fardhi, 
milango ya Pepo hufunguliwa na milango ya Moto hufungwa 
na mashaytwaan hufungwa. Katika mwezi huu, kuna usiku 


ulio bora kuliko miezi elfu. Atakayenyimwa kheri zake, basi 
hakika amenyimwa!)) [An-Nasaaiy] 


Siku hiyo ni siku iliyoteremeshwa Qur-aan. Anasema Allaah 
(Subhaanahu Wa Ta'aalaa): 

BismilLLaahir-Rahmaanir-Rahiym (Kwa Jina la Allaah Mwingi 
wa Rehma, Mwenye kurehemu). Haa Miym. Na Kitabu 
kinachobainisha. Hakika Sisi Tumeiteremsha (Qur-aan) katika 
usiku uliobarikiwa, (Laylatul-Qadr), hakika Sisi Tumekuwa 
Waonyaji. (Usiku) Huo hupambanuliwa kila jambo la hikmah. 
(Ad-Dukhaan: 1-4). 

Maana ya: “(Usiku) Huo hupambanuliwa kila jambo la 
hikma” ina maana: Usiku huo wa Laylatul-Qadr, majaaliwa 
yanahamishwa kutoka katika Al-Lawh Al-Mahfuwdhw (Ubao 
Uliohifadhiwa) kwenda kwa waandishi (Malaika) 
wanaoandika majaaliwa ya mwaka unaokuja, kuhusu uhai, 
rizki na yote yatakayomtokea binaadamu mpaka mwisho wa 
mwaka [Imesimuliwa na Ibn 'Umar, Mujaahid, Abu Maalik, 
Adh-Dhwahaak na wengineo katika Salaf - Ibn Kathiyr: 8:671] 


Kufanya juhudi kubwa katika ibaada masiku haya: 

Mtume (Swalla Allaahu 'alayhi wa sallam) alikuwa inapoingia 
kumi la mwisho akijikaza kwa kufanya ibaada kuliko siku 
zozote zingine: 

Imepokewa kwa 'Aaishah (Radhiya Allaahu 'anhaa) kwamba: 

"Mtume (Swalla Allaahu “alayhi wa sallam) alikuwa akijitahidi 

katika kumi la mwisho kuliko alivyojitahidi katika siku 
nyingine zozote" [Muslim] 


Na katika Al-Bukhaariy na Muslim: 

Imepokewa kwa 'Aaishah (Radhiya Allaahu 'anhaa): 
"Ilipokuwa inaingia kumi (la mwisho) Mtume (Swalla Allaahu 
'alayhi wa sallam) alikaza izaar (shuka) yake, akikesha usiku, 
na akiamsha ahli zake" (Na katika riwaaya nyingine) "Akikesha 
usiku, akiamsha ahli zake, akijitahidi na akikaza izaar yake" 
[Al-Bukhaariy na Muslim] 


Kwa Nini Umeitwa Laylatul-Qadr? 
Shaykh Ibn 'Uthaymiyn (Rahimahu-Llaah) Amesema: 


Kwanza: Kutokana na uwezo; nao ni utukufu kama vile 
kusema “fulani mwenye uwezo mkubwa" yaani mwenye 
hadhi au utukufu. 


Pili: Ni usiku ambao una majaaliwa ya mwaka mzima na 
huandikwa yote yatakayotokea mwaka huo, na hii ni Hikma 
ya Allaah (Subhaanahu wa Ta'aalaa) na kuonyesha usanifu wa 
utengenezaji Wake na Uumbaji Wake. 


Tatu: Usiku huo una uwezo mkubwa kama alivyosema 
Mtume (Swalla Allaahu 'alayhi wa sallam): 

((Atakayesimama usiku wa Laylatul-Qadr kwa iymaan na 


kutaraji malipo, ataghufuriwa madhambi yake 
yaliyotangulia))[Al-Bukhaariy na Muslim] 


Sababu Ya Kupewa Waislamu Laylatul-Qadr: 

Mtume (Swalla Allaahu “alayhi wa sallam) aliona umri wa 
Ummah za mwanzo ni mrefu, na umri wa Ummah wake ni 
mfupi akapewa usiku wa Laylatul-Oadr uwe ni bora kuliko 
miezi elfu. [Muwatw-twaa 1/321 (Muhammad Fuad 'Abdul- 


Baagy] 


Ibaada Za Kufanya Masiku Kumi Ya Mwisho: 
1-Qiyaamul-Layl: (Kisimamo cha usiku kuswali): 


((Atakayesimama (Kuswali) Ramadhaan kwa iymaan na 


kutaraji malipo, ataghufuriwa madhambi yake yaliyotangulia)) 
[Al-Bukhaariy na Muslim] 


2-Kuosma Our-aan: 

Hasa kwa vile usiku wa Laylatul-Qadr ndio usiku 
ulioteremeshwa Our-aan kama tulivyoona katika Aayah hizo 
za juu katika Suratul-Qadr na Suratud-Dukhaan. Pia Muislamu 
inampasa aisome Our-aan Ramadhaan nzima kwa sababu 
ndio mwezi ulioteremshwa Qur-aan kama Anavyosema Allaah 
(Subhaanahu wa Ta' aalaa): 

Mwezi wa Ramadhaan ambao imeteremshwa humo Qur-aan 
ili iwe Hidaaya kwa watu na hoja bayana za Hidaaya na Al- 
Furqaan (Upambanuzi). [Al-Baqarah: 185] 


Jibriyl (Alayhis-Salaam) alikuwa akimteremkia Mtume 
(Swalla Allaahu 'alayhi wa sallam) kila usiku wa Ramadhaan 
akimsomesha na kumsikiliza Qur-aan: 

Mtume (Swalla Allaahu 'alayhi wa sallam) alikuwa ni mbora 
(mwenye matendo mema) wa watu, na alikuwa mbora zaidi 


katika Ramadhaan kwa sababu Jibriyl alikuwa akimjia kila 
usiku wa Ramadhaan akimfundisha Qur-aan)) [Al-Bukhaariy] 


3- | tikaaf Msikitini: 


Kutia niyyah kubakia Msikitini kwa kufanya ibaada humo 
kwani Mtume (Swalla Allaahu 'alayhi wa sallam) alikuwa 
akifanya hivyo: 

Imepokewa kwa ‘Aaishah (Radhiya Allaahu 'anhaa) kwamba: 

Mtume (swalla Allaahu 'alayhi wa sallam) alikuwa akifanya 


|tikaaf kila Ramadhaan siku kumi, ulipofika mwaka wake wa 
kuaga dunia alifanya I'tikaaf siku ishirini" [Al-Bukhaariy] 


4-Kuomba Maghfirah: 

Kwa sababu ni hatari mtu atokea Ramadhaan bila ya Allaah 
kumghufuria madhambi! 

Imepokewa kwa Anas na wengineo kwamba Mtume (Swalla 
Allaahu 'alayhi wa sallam) alipopanda juu ya minbar aliitikia 
((Aamiyn, Aamiyn, Aamiyn)). Alipoulizwa kwa nini ameitikia 
hivyo akasema: ((Amenijia Jibriyl akasema: “Ee Muhammad, 
ole wake yule ambaye unapotajwa hakuswalii, hivyo sema 
Aamiyn”. Nikasema Aamiyn. Kisha akasema: “Ole wake yule 
ambaye umeingia mwezi wa Ramadhaan kisha akatoka bila ya 
kughufuriwa, kwa hiyo sema Aamiyn”. Nikasema Aamiyn. 
Kisha akasema: “Ole wake yule ambaye amewakuta wazazi 
wake au mmoja wa wazazi wake lakini wasimuingize Peponi. 
Hivyo sema Aamiyn”. Nikasema Aamiyn)) (Swahiyh At- 
Tirmidhiy na kasema Shaykh Al-Albaaniy kuwa Hadiyth hiyo 
ina daraja ya Hasan Swahiyh] 


5-Du'aa Ya Kuomba Katika Siku Kumi Hizi za Mwisho: 

Imepokewa kwa 'Aaishah (Radhiya Allaahu 'anhaa) kwamba 
alisema "Ee Mtume wa Allaah je, nitakapojaaliwa kufika usiku 
wa Laylatul-Qadr niombe nini?" Akasema, ((Sema: 
Allaahumma Innaka 'Afuwwun Tuhibbul-'Afwa fa'afu 'anniy - 
Ee Allaah Hakika Wewe Ndiye Mwenye Kusamehe Unapenda 
Kusamehe basi Nisamehe)) [Ibn Maajah na kaisahihisha Al- 
Albaaniy] 


6-Kumkdhukuru Allaah Kwa wingi: 


Kwa Tasbiyh (Kumsabbih kwa kusema; Subhaanah Allaah) 
kwa Tahmiyd (kumsifu kwa kusema; AlhamduliLLaah), Tahliyl 
(kumpwekesha kwa kusema; Laa ilaaha illa-Allaah), Takbiyr 
(Kumtukuza kwa kusema: Allaahu Akbar). 


7- Kuomba Du'aa: 
Ramadhaan ni mwezi wa kuomba kwa sababu Aayah za 
kuomba du'aa zipo kati ya Aayah za kuhusu Swawm: 

Na watakapokuuliza waja Wangu kuhusu Mimi, basi Mimi ni 
Qariyb (Yu karibu daima kwa elimu Yake): Naitikia maombi ya 
muombaji anaponiomba. Basi waniitikie Mimi na waniamini 
Mimi, wapate kuongoka. [al-Bagarah: 186] 


Usiku Gani Unapatikana Laylatul-Qadr? 
Hadiyth kadhaa zimetaja kuhusu usiku wa Laylatul-Qadr. 
Imetajwa kuwa ni katika masiku kumi ya mwisho; siku ya 

ishirini na moja, au ishirini na tatu, au ishirini na tano au 
ishirini na saba kwa dalili zifuatazo: 

Hadiyth ya 'Aiashah (Radhiya Allaahu 'anhaa) kwamba 
Mtume (Swalla Allaahu 'alayhi wa sallam) amesema: 
((Utafuteni usiku wa Laylatul-Qadr katika siku za witiri 
kwenye siku kumi za mwisho)) [Al-Bukhaariy] 

Hadiyth ya Ibn 'Abbaas (Radhiya Allaahu 'anhumaa) kwamba 

Mtume (Swalla Allaahu 'alayhi wa sallam) amesema: 
((Utafuteni usiku wa Laylatul-Qadr katika siku kumi za mwisho 
za Ramadhaan; katika (usiku wa) tisa, saba, na wa tano 
utakaobakia [mwisho wa Ramadhaan])) [al-Bukhaariy] 

Imaam Ahmad amepokea kutoka kwa 'Ubaydah bin As- 
Swaamit kwamba alimuuliza Mtume (Swalla Allaahu 'alayhi 
wa sallam) kuhusu usiku wa Laylatul-Qadr akasema: 


(COKE SESEND PANA oLa 


íj sig aps) assie HAES aaie iss Žie 27255 )) 
((Katika Ramadhaan, utafuteni siku kumi za mwisho, hakika 
umo katika siku za witiri; siku ya ishirini na moja, au ishirini na 
tatu, au ishirini na tano, au ishirini na saba, au ishirini na tisa, 
au usiku wa mwisho)) [Ahmad] 

Alama Zinazobainisha Laylatul-Qadr: 

1. Usiku huo unakuwa na mwanga zaidi. 

2. Upepo siku hiyo hutulia, yaani siku hiyo hautokei upepo 
mkali. 

3. Hali ya hewa huwa nzuri. 

4. Nyoyo za Waumini usiku huo huwa zina utulivu kuliko 
siku nyingine. 

5. Baadhi ya watu wema huoteshwa usiku huo kama 
walivyokuwa wakioteshwa Maswahaba na Salafus-Swaalih 
(wema waliotangulia) 


Asubuhi Yake: 

Hadiyth ya “Ubay bin Ka'ab (Radhiya Allaahu 'anhu) kwamba: 
"Mtume (Swalla Allaahu 'alayhi wa sallam) ametuambia 
kuwa, jua siku hiyo hutoka likiwa halina mishale (mikali)" 
[Muslim] 

Pia, 

((Laylatul-Qadr ni usiku ulio katika hali ya ukunjufu, usio na 


baridi wala joto, asubuhi yake jua huwa jekundu na 
dhaifu))[Swahiyh Ibn Khuzaymah] 

((Laylatul-Qadr usiku wa kung'aa [yaani wenye mwanga] sio 
joto wala baridi, na vimondo (nyota za kufyatuliwa) 
havitotumwa)) [At-Twabaraaniy na Ahmad] 


Tunamuomba Allaah (Subhaanahu wa Ta'aalaa) Atuwezeshe 
kukesha masiku kumi ya Ramadhaan ili tujaaliwe kuupata 
usiku huu mtukufu, tutoke katika Ramadhaan tukiwa 
tumeghufuriwa madhambi yetu yote. Aamiyn 

